KOMMISSIONENS FORORDNING (EF) Nr. 670/97 af 17. april 1997 om anden ændring af forordning (EF) nr. 413/97 om undtagelsesforanstaltninger til støtte for markedet for svinekød i Nederlandene

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), senest ændret ved forordning (EF) nr. 3290/94 (2), særlig artikel 20 og artikel 22, stk. 2, og

ud fra følgende betragtninger:

På grund af udbrud af klassisk svinepest i visse produktionsområder i Nederlandene blev der fastsat undtagelsesforanstaltninger for denne medlemsstat til støtte for markedet for svinekød ved Kommissionens forordning (EF) nr. 413/97 (3), ændret ved forordning (EF) nr. 580/97 (4);

en hurtig og effektiv gennemførelse af undtagelsesforanstaltningerne til støtte for markedet hæmmes for øjeblikket af kapacitetsproblemer på destruktionsanstalterne, som skal forarbejde de levende svin; det bør derfor tillades at oplagre de slagtede svin på fryselagre og fastsætte de betingelser for overvågning og kontrol, der skal overholdes i forbindelse hermed;

kapacitetsproblemerne på destruktionsanstalterne har medført en væsentlig forøgelse af dyrenes vægt og som følge heraf til en uacceptabel situation hvad angår dyrenes velfærd; det er derfor berettiget at anvende denne forordning fra den 27. marts 1997;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -

UDSTEDT FØLGENDE FORORDNING:

Artikel 1

I forordning (EF) nr. 413/97 foretages følgende ændringer:

1. Artikel 3 affattes således:

»Artikel 3

På leveringsdagen vejes og aflives dyrene på en sådan måde, at epizootien ikke kan spredes.

Dyrene transporteres straks til en destruktionsanstalt og forarbejdes til produkter henhørende under KN-kode 1501 00 11, 1506 00 00 og 2301 10 00 i overensstemmelse med artikel 3 i direktiv 90/667/EØF.

Fedesvin kan dog transporteres til et slagteri, hvor de straks slagtes, og kan oplagres på et fryselager inden transporten til destruktionsanstalten. Slagtningen og oplagringen skal ske i overensstemmelse med betingelserne i bilag III.

Dette sker under de nederlandske myndigheders permanente kontrol.«

2. Der indsættes et bilag III, hvis ordlyd findes i bilaget til nærværende forordning.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 27. marts 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 282 af 1. 11. 1975, s. 1.

(2) EFT nr. L 349 af 31. 12. 1994, s. 105.

(3) EFT nr. L 62 af 4. 3. 1997, s. 26.

(4) EFT nr. L 87 af 2. 4. 1997, s. 9.

BILAG

»BILAG III

1. Transporten af dyrene fra bedriften og slagtningen af disse er omfattet af den samme kontrolordning som fastsat for øjeblikket. På leveringsdagen vejes dyrene pr. ladning og slagtes på et slagteri.

2. Fedesvinene slagtes. Blod og slagteaffald tages fra. Disse transporteres øjeblikkeligt særskilt fra slagteriet til destruktionsanstalten. Transporten finder sted i forseglede lastbiler, som vejes både ved afgangen fra slagteriet og ved ankomsten til destruktionsanstalten.

3. Slagtekroppene eller de halve slagtekroppe skæres op i tre dele. Hver del oversprøjtes med et denatureringsprodukt (methylenblåt), således at kødet ikke kan anvendes til konsum.

4. Arbejdet med slagtningen, transporten til fryselageret, indfrysningen og oplagringen, herunder udlagringen og transporten til destruktionsanstalten, sker under permanent kontrol af de kompetente nederlandske myndigheder.

5. Transporten fra slagteriet til fryselageret sker med forseglede og desinficerede lastbiler under permanent kontrol af de kompetente myndigheder.

Lastbilerne vejes både tomme og lastede på slagteriet og på fryselageret.

6. Oplagringen finder sted på fryselagre, der er lukkede og forseglede af de kompetente nederlandske myndigheder. Andre produkter kan ikke oplagres på disse lagre.

7. Så snart der er ledig kapacitet på destruktionsanstalten, transporteres slagtekroppene hertil. Dette sker i forseglede lastbiler under permanent kontrol af de kompetente nederlandske myndigheder eller i disses navn. Lastbilerne vejes både tomme og lastede på slagteriet og på fryselageret.«